钦定古今图书集成/明伦汇编/皇极典/第256卷 > 抱朴子 > 贵贤
## 钦定古今图书集成/明伦汇编/皇极典/第256卷 > 抱朴子 > 贵贤

《抱朴子》曰：“舍轻艘而涉无涯者，不见其必济也；无良
辅而羡隆平者，未闻其有成也。鸿鸾之凌虚者，六翮
之力也；渊虬之天飞者，云雾之偕也。故招贤用才者，
人主之要务也；立功立事者，髦俊之所思也。若乃乐
治定而忽智士者，何异欲致远涂而弃骐𫘧哉？夫拔
丘园之否滞，举遗漏之幽人，职尽其才，禄称其功者，
君所以待贤者也；勤夙夜之在公，竭心力于百揆，进
善退恶，知无不为者，臣所以报知己也。”世有隐逸之
民，而无独立之主者，士可以嘉遁而无忧，君不可以
无臣而致治。是以傅说、吕尚不汲汲于闻达者，道德
备则轻王公也。而殷高、周文乃梦想乎得贤者，建洪
勋必须良佐也。患于生乎深宫之中，长乎妇人之手，
不识稼穑之艰难，不知忧惧之何理。承家继体，蔽于
崇替，所急在乎侈靡，至务在乎游宴。般于畋猎，湎于
酣乐，闻淫声则惊听，见艳色则改视。役聪用明，止此
二事，鉴澄人物，不以经神，唯识玩弄，可以悦心志，不
知奇士可以安社稷。犀象珠玉，无足而至，自万里之
外，定倾之器，能行而沦乎四境之内，二竖之疾既据
而募良医，栋挠之祸已集而思谋，夫何异乎“火起乃
穿井”，觉饥而占田哉？夫庸隶犹不可以不拊循而卒
尽其力，安可以无素而暴得其用哉？